নারায়ণগঞ্জে বকেয়ার দাবিতে বিক্ষোভ, শ্রমিক-পুলিশ সংঘর্ষ
নারায়ণগঞ্জের ফতুল্লায় বিসিক শিল্পাঞ্চলে বকেয়া বেতনের দাবিতে বিক্ষোভ করছে রপ্তানিমুখী একটি পোশাক কারখানা কয়েকশ’ শ্রমিক। বিক্ষোভকে কেন্দ্র করে পুলিশের সঙ্গে শ্রমিকদের সংঘর্ষের ঘটনাও ঘটে। এ সময় পুলিশকে কয়েক রাউন্ড কাঁদানে গ্যাস ও শর্টগানের গুলি ছুড়তে দেখা যায়।
আজ  রোববার বেলা ১২টায় সংঘর্ষ শুরু হয়ে পৌণে ২টা পর্যন্ত চলে। এর আগে সকাল ৯টা থেকে ঢাকা-মুন্সিগঞ্জ আঞ্চলিক সড়ক অবরোধ করে বিক্ষোভ শুরু করে ক্রোনী গ্রুপের রপ্তানিমুখী পোশাক কারখানা অবন্তী কালার টেক্স লিমিটেডের শ্রমিকরা৷
কারখানার শ্রমিকরা জানান, গত ৮ এপ্রিল দুপুর পর্যন্ত কাজ করার পর কারখানাটি বন্ধ ঘোষণা করা হয়৷ ঈদের আগে বোনাস পেলেও মার্চ মাসের বেতনটি তাদের বকেয়া ছিল৷ কারখানার মালিক ঈদের আগেই মোবাইল ব্যাংকিং এর মাধ্যমে মার্চ মাসের বেতন পরিশোধ করবেন বলে আশ্বাস দিলেও তা পাননি শ্রমিকরা৷ এতে ঈদের মধ্যে অর্থ সংকটে দিন কাটিয়েছেন বলে জানান শ্রমিকরা৷
ক্রোনী গ্রুপের রপ্তানিমুখী এ পোশাক কারখানাটিতে অন্তত ৭ হাজার শ্রমিক কর্মরত রয়েছে বলে জানিয়েছে শিল্প পুলিশ৷
কারখানাটির সুইং অপারেটর মো. মাসুদ বলেন, এপ্রিলের ৮ তারিখ কারখানা বন্ধের সময় মোবাইলে বেতন পরিশোধের আশ্বাস দিয়েও কথা রাখেননি মালিকপক্ষ৷ গত ৮ মাস যাবৎ বেতন নিয়ে এভাবে গড়িমসি করছে মালিকপক্ষ৷ বেতনের দাবিতে রাস্তায় না নামলে বেতন পাচ্ছেন না শ্রমিকরা৷
“ঈদের দিনও বারবার মোবাইল চেক করছি৷ এই মনে হয় বেতন ঢুকলো এই আশায়৷ কিন্তু কোনো বেতন আসেনি৷ আপনারা ভাবতেও পারবেন না ঈদের সময় বেতন না পেলে কীভাবে শ্রমিকরা দিন কাটায়৷ আমাদের এবার ঈদে কোনো আনন্দ ছিল না৷ অন্তত অর্ধেক বেতন দিলেও হতো৷”
ঈদের আগে বেতন না পাওয়াতে গ্রামে যেতে পারেননি বলে জানান সুমাইয়া নামে আরেক শ্রমিক৷ তার গ্রামের বাড়ি সিরাজগঞ্জে৷ বাসের টিকেট কেটেও গ্রামে যেতে পারেননি বলে দাবি তার৷
“আমরা যারা ক্রোনীর শ্রমিক তাদের কোনো ঈদ বা উৎসব নাই৷ প্রতি মাসে বেতনের লাইগা রাস্তায় নামতে হয়৷ বাসের টিকেট কাইটাও বাড়ি (গ্রামে) যাইতে পারি নাই৷ টাকা নাই, বাড়ি গিয়া কী করমু? আমাগো ঈদের আনন্দটাও শ্যাষ কইরা দিছে ক্রোনীর মালিক৷ আমরা কী মানুষ না অন্য কিছু?”, বলেন এই নারী শ্রমিক৷
ঘটনাস্থলে থাকা ফতুল্লা মডেল থানার পরিদর্শক (তদন্ত) তছলিম উদ্দিন বলেন, শ্রমিকরা মার্চ মাসের বেতনের দাবিতে সড়ক অবরোধ করে বিক্ষোভ করছে৷ কিছুটা ক্ষুব্ধ হয়ে ইটপাটকেল নিক্ষেপ করলে পরিস্থিতি নিয়ন্ত্রণে আনার জন্য আমরা স্বচেষ্ট হই। তবে অবরোধের কারণে অন্তত দুই কিলোমিটার যানজট দেখা দিয়েছে৷ আমরা শ্রমিকদের শান্ত রাখার চেষ্টা করছি৷ একইসাথে এ সমস্যার সমাধানে মালিকপক্ষের সাথে যোগাযোগের চেষ্টা করছি৷”

যোগাযোগ করা হলে ক্রোনী গ্রুপের ব্যবস্থাপনা পরিচালক আসলাম সানি বলেন, “ঈদের আগে সব শ্রমিককে বোনাস দিয়েছি কিন্তু শিপমেন্ট ঠিকমতো না হওয়ায় মার্চের বেতনটা দিতে পারিনি৷ আমরা আগামী বুধবারের মধ্যে সকলের বেতন পরিশোধ করে দেবো৷”


নারায়ণগঞ্জের ফতুল্লায় বিসিক শিল্পাঞ্চলে বকেয়া বেতনের দাবিতে বিক্ষোভ করছে রপ্তানিমুখী একটি পোশাক কারখানা কয়েকশ’ শ্রমিক। বিক্ষোভকে কেন্দ্র করে পুলিশের সঙ্গে শ্রমিকদের সংঘর্ষের ঘটনাও ঘটে। এ সময় পুলিশকে কয়েক রাউন্ড কাঁদানে গ্যাস ও শর্টগানের গুলি ছুড়তে দেখা যায়।